Mnangagwa: ‘Mugabe het nie immuniteit nie’Emmerson Mngangagwa, president van Zimbabwe Pres. Emmerson Mnangagwa van Zimbabwe het ontken dat die Mugabe-familie immuniteit gekry het, maar het wel gesê sy administrasie sal alles moontlik doen om te verseker dat die voormalige presidentsgesin in vrede leef en nie gepla word nie. “Ons het vir niemand immuniteit gegee nie. Wat ek aan my vorige president, die ‘founding father’ van ons nasie, belowe het, is dat ons vir hom ŉ baie winsgewende pakket gee,” het Mnangagwa tydens ŉ sessie by die Wêreld Ekonomiese Forum (WEF) in Davos gesê. Mnangagwa het gerugte dat Mugabe ŉ $10 miljoen-betaling ontvang het, ontken en gesê dit is net die media wat dit berig. “Daar is geen syfer nie. Dit is ŉ ooreenkoms dat hy aanhou om sy salaris te ontvang, sy toelae soos voorheen, veiligheid, dinge van daardie soort. Eersteklasreise,” het hy gesê. Mnangagwa het ook gesê hulle sal sorg dat hy by Singapoer uitkom vir “mediese kwessies en al daai dinge”. Mnangagwa het by Mugabe oorgeneem in November ná die 93-jarige Mugabe onder druk van Zanu-PF, die weermag en die publiek bedank het.